钦定古今图书集成/明伦汇编/官常典/第650卷 > 姚孙棐
## 钦定古今图书集成/明伦汇编/官常典/第650卷 > 姚孙棐

按《安庆府志》：“孙棐，号茂生，崇祯十三年庚辰进士，授
兰谿县令。兰为浙闽孔道，孙棐酬应不匮，而坐理优。
如南米一项，最为兰困。自邑达坝，数千里三换舟航，
输粮十一，官胥费至十九里。民殷实者朝佥暮荡其
家。孙棐毅然呈请，两台具疏改本为折，勒石永利。至
平徭以清隐占，修学以起士风，善政犁然。寻以御史”
左光先疏荐，调繁改东阳县令。有假中官牌札惑乱
地方，孙棐密察伪冒，潜报郡守，为固圉计。不谓贼魁
许都，即本邑士子，探城无兵弁，突发陷城，而孙棐啮
指草血疏置几上，身投池中。忽鹅鸭群鸣，家人惊救
得甦。旦日，即驰走深山，招集义勇。甲申元旦，乘懈击贼，诛斩无数，遂复守焉。旋命家人归里鬻先产市火
器战具，使子文勋解往，手射狡贼而退，东阳盖屹然
矣。及解绶还乡，萧然无长物。目击故土凋残，周恤故
旧，不爱己力云。